O'zbekiston axborot tizimlariga birinchi chorakda chetdan qancha kiberhujum uyushtirilgani ma'lum bo'ldi

Prezident huzurida Axborot texnologiyalari vazirligining faoliyati va 2022 yildagi rejalari muhokamasiga bag'ishlangan yig'ilish boshlangani xabar berilgandi. Ma'lum qilinishicha, jarayon davomida O'zbekiston axborot tizimlariga birinchi chorakda chetdan qancha kiberhujum uyushtirilgani ochiqlangan.
Qayd etilishicha, yig'ilishda hozirgi murakkab vaziyatda kiberxavfsizlik masalasiga e'tiborni kuchaytirish zarurligi ko'rsatib o'tilgan. 2022 yil birinchi chorakning o'zida axborot tizimlariga chetdan 200 tadan ortiq kiberhujum uyushtirilgani ma'lui qilingan.
“Shuning uchun bugun kiberxavfsizlik to'g'risida Qonunni imzoladim. Bu yangi qonun hozirgi zamon tahdidlariga qarshi kurashish uchun huquqiy asos bo'ladi”, — dedi Prezident.
Keltirilishicha, Prezident “O'zbektelekom” aktsiyadorlik kompaniyasini transformatsiya qilish masalasiga to'xtalgan.
“‘O'zbektelekom’ jahonning nufuzli aloqa kompaniyalariga o'xshab, davlatga yuqori daromad keltiruvchi, sifatli xizmatlarni eksport qiluvchi, yuqori texnologik, daromadli va namunali kompaniya bo'lishi kerak”, — dedi davlat rahbari.
2022 yilda kompaniyaning operatsion xarajatlari va tannarxini 15 foizga qisqartirish, iyul oyida xalqaro reyting olishini ta'minlash va kelgusi yil martda kompaniyani IPOga chiqarish bo'yicha topshiriqlar berilgan.
Shuningdek, yig'ilishda barcha vazirlik va idoralar axborot tizimlarining xavfsizlik darajasini o'rganishga ko'rsatma berilgan. Bunda, birinchi yarim yillikda davlat idoralaridagi 50 ta, yil yakuniga qadar yana 120 ta axborot tizimlari tanqidiy ko'rib chiqiladi. Axborot xavfsizligiga e'tiborsiz bo'layotgan rahbarlar mas'uliyati ko'rib boriladi. Sohada ilm-fan va ta'limni rivojlantirish ustuvor vazifa bo'lishi kerakligi, bugungi kunda iqtisodiyotni raqamlashtirish uchun kamida yana 12 ming nafar yuqori malakali mutaxassislarga talab borligi ta'kidlangan.
AKT vazirligiga ikki oy muddatda Axborot texnologiyalari universitetini tayanch ilm-fan va ta'lim klasteriga aylantirish bo'yicha dastur ishlab chiqish topshirilgan.
Zamonaviy “IT-park” universitetini tashkil etish, Jizzaxda 2-bosqich talabalarini asosiy mutaxassisligi bilan birga qo'shma ta'lim dasturlari orqali IT fanlariga chuqur o'rgatish bo'yicha qaror loyihalarini kiritish vazifasi qo'yilgan.
Avvalroq 2017 yilda IT sohasi eksporti hajmi 600 ming dollar bo'lgani, 2021 yilda bu ko'rsatkich 46 million dollarga yetgani ta'kidlangandi.